Jennifer Granholm

Jennifer Mulhern Granholm (født 5. februar 1959 i Vancouver i Britisk Columbia) er en amerikansk jurist og politiker. I februar 2021 ble hun godkjent av Senatet i USA som energiminister i president Joe Bidens regjering.

Hun var guvernør i den amerikanske delstaten Michigan fra 2003 til 2011. Hun representerer Det demokratiske parti.

 Utdannelse 
Granholm er utdannet jurist fra Harvard Law School.

 Karriere 
Sitt første høyere verv fikk hun i 1998, da hun ble valgt til attorney general (et embete med ansvarsområde som tilsvarer en norsk justisministers ansvarsområde) i delstaten.

Da det skulle velges guvernør i Michigan i 2002 slo hun blant annet tidligere guvernør James Blanchard i primærvalgene, og senere den republikanske motkandidaten Dick Posthumus i det endelige valget. Granholm ble med dette Michigans første kvinnelige guvernør.

Granholm ble gjenvalgt i guvernørvalget i 2006, etter å ha slått republikaneren Dick DeVos.

Den 15. desember 2020 ble det rapportert at påtroppende president Joe Biden hadde planer om å nominere Granholm til ny energiminister i USA. Hun ble godkjent av USAs senat i februar 2021.

Bakgrunn
Granholms far Victor Ivar Granholm hadde norsk mor og svensk far. Han ble født og vokste opp i Canada, men flyttet til Anaheim i California, USA i 1963, og siden bodde familien på ulike steder i USA til de slo seg ned i Michigan. Hun har en eldre bror.Anders Giæver: Norskættede Jennifer er ministerfavoritt VG 10. november 2008 side 10.

Granholms farmor var Judith Solstad, født i Gjerstad kommune i Agder fylke. Hun emigrerte til Penny i British Colombia, Canada i 1927, hvor hun senere døde. Judiths var datter av Ingeborg Larsdotter Bjynnustad (Solstad) f. 1873 i Gjerstad og Tellef Olsen Gjerbakkane f. 1866 i Gjerstad. 

I et intervju i 2007 opplyste Granholm selv følgende om sin bakgrunn: Jeg ble født i Canada, men flyttet til USA med foreldrene mine da jeg var fire. Min farfar kom fra Robertsfors, en småby nord for Umeå. Han dro til British Columbia på 1930-tallet, og hans far var ordfører i Robertsfors, der tremenningen min fremdeles bor på familiegården. Jeg hadde et kort møte med en av mine slektninger i Stockholm. Besøket mitt var første gang noen i familien min besøkte Sverige siden min farfar reiste. Han døde da min far var tre år gammel, og dermed ble all vår tilknytning til Sverige brutt.

 Referanser 

Kategori:Guvernører i Michigan
Kategori:Personer fra USA født i Canada
Kategori:Personer fra Vancouver
Kategori:Personer fra Anaheim
Kategori:Personer fra San Jose i California
Kategori:Personer fra San Mateo County i California
Kategori:Alumni fra Harvard Law
Kategori:Canadiere av norsk opphav
Kategori:Personer fra USA av norsk opphav
Kategori:Joe Bidens regjering
Kategori:USAs energiministre